白居易
骠国乐－欲王化之先迩后远也（贞元十七年来献之）
骠国乐，骠国乐，出自大海西南角。雍羌之子舒难陀，
来献南音奉正朔。德宗立仗御紫庭，黈纩不塞为尔听。
玉螺一吹椎髻耸，铜鼓一击文身踊。珠缨炫转星宿摇，
花鬘斗薮龙蛇动。曲终王子启圣人，臣父愿为唐外臣。
左右欢呼何翕习，至尊德广之所及。须臾百辟诣阁门，
俯伏拜表贺至尊。伏见骠人献新乐，请书国史传子孙。
时有击壤老农父，暗测君心闲独语。闻君政化甚圣明，
欲感人心致太平。感人在近不在远，太平由实非由声。
观身理国国可济，君如心兮民如体。体生疾苦心憯凄，
民得和平君恺悌。贞元之民若未安，骠乐虽闻君不叹。
贞元之民苟无病，骠乐不来君亦圣。骠乐骠乐徒喧喧，
不如闻此刍荛言。